**Divorț spiritual**

*Rădan Tiberiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îți mai aduci aminte de tine cel copil?

Tu, bucată rece, cunoscător al vieții,

De ziua în care gândul te-a sedus umil,

Către eternul fior ce îl cântau poeții.

Au fost ajunși din urmă, singuri și săraci,

De liniștea nopții despre care scriu,

Si mâinile divine apăsat-au pe trăgaci,

Iar rima unei strofe i-a devenit sicriu.

Copiilor bătrâni, cu viforul în suflet,

Le scriu în astă noapte, apușilor poeți,

Jertfiți-vă în noapte ofrandă pentru cuget,

Purtați-mă pe gânduri oriunde nu-s pereți,

Oriunde nu sunt oameni, oriunde nu sunt eu,

Chemați-mi animalul din lăuntrul firii,

Din șipotul de lacrimi ce plâng spre Dumnezeu,

Hrăniți-mi animalul, opriți crucea gândirii!